REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/14-18

21. maj 2018. godine

B e o g r a d

ZAPISNIK

24. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 21. MAJA 2018. GODINE

Sednica je počela u 15.10 časova.

 Sednicom je predsedavala Katarina Rakić, predsednik Odbora.

 Sednici su prisustvovali članovi Odbora: Jovica Jevtić, Jasmina Karanac, dr Vladimir Orlić, Ognjen Pantović, Snežana Petrović, Dalibor Radičević, i Ivana Stojiljković.

 Sednici su prisustvovali zamenici članova Odbora: Krsto Janjušević (zamenik Dragan Jovanovića), Jelena Žarić Kovačević (zamenik Dalibora Radičevića), Zoran Radojičić (zamenik Dragana Vesovića) i dr Danijela Stojadinović (zamenik Stefane Miladinović).

Sednici nisu prisustvovali članovi Odbora: Nenad Konstantinović, Zoran Milekić, Marina Ristić, Aleksandar Stevanović, Novica Tončev, Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Midrag Poledica, državni sekretar, Jovanka Atanacković, pomoćnik ministra, Darinka Đuran, pomoćnik ministra, i Đorđe Milić, pomoćnik ministra.

Pre prelaska na utvrđivanje dnevnog reda predsednik Odbora, Katarina Rakić, je predložila da se dnevni red dopuni tačkom Razmatranje Informacije o radu Ministarstva građevinarstva, saobraćaja i infrastrukture za period oktobar - decembar 2017. godine, kao tačkom 2. predloga dnevnog reda.

Odbor je, većinom glasova (10 za, jedan član Odbora nije glasao), u skladu sa predlogom predsednika Odbora usvojio sledeći:

**D n e v n i r e d**

1. Razmatranje Informacije o radu Ministarstva građevinarstva, saobraćaja i infrastrukture za period jul - septembar 2017. godine, (broj 02-3347/17 od 06.11.2017. godine);
2. Razmatranje Informacije o radu Ministarstva građevinarstva, saobraćaja i infrastrukture za period oktobar - decembar 2017. godine, (broj 02-450/18 od 27.02.2018. godine);
3. Razmatranje Izveštaja o ostvarivanju Prostornog plana Republike Srbije od 2010. do 2020. godine, u 2016. godini, koji je podnela Vlada (broj 02-76/18 od 12. 01. 2018. godine);
4. Razmatranje predstavki na predlog Radne grupe Odbora.

 Na predlog presednika Odbora rasprava o prve dve tačke dnevnog reda je objedinjena.

Prva i druga tačka dnevnog reda:

**1. Razmatranje Informacije o radu Ministarstva građevinarstva, saobraćaja i infrastrukture za period jul - septembar 2017. godine**

**2. Razmatranje Informacije o radu Ministarstva građevinarstva, saobraćaja i infrastrukture za period oktobar - decembar 2017. godine**

Na početku izlaganja Miodrag Poledica, državni sekretar u Ministarstvu građevinarstva, saobraćaja i infrastrukture, je istakao da je u navedenom periodu Ministarstvo radilo na ukupno 12 zakonskih rešenja. Iz oblasti drumskog saobraćaja radilo se na izradi novog Zakona o putevima i na izmenama i dopunama zakona o putničkom saobraćaju i na izmenama i dopunama zakona o teretnom saobraćaju. Kada je u pitanju oblast železničkog saobraćaja urađeni su Nacrti za tri nova zakona i to: Zakon o železnici, Zakon o bezbednosti železničkog saobraćaja i Zakon o interoperabilnosti železničkkog saobraćaja. Kada su u pitanju izmene i dopune zakona iz oblasti vodnog saobraćaja urađen je Nacrt izmena i dopuna Zakona o plovidbi lukama na unutrašnjim vodama. Iz oblasti građevinarstva, prostornog planiranja i oblasti stanovanja, urađeni su: zakon koji reguliše postupak upisa u katastar, zatim zakon o dodeli stanova za pripadnike snaga bezbednosti, zakon o građevinskim proizvodima i zakon o sahranjivanjima. Od ukupno 12 zakonskih rešenja 9 zakona se upravo nalaze u skupštinskoj proceduri. Takođe, radi se i na izmenama i dopunama Zakona o planiranju i izgradnji. Kad je reč o drugim aktivnostima, najveće angažovanje je bilo na završetku deonica autoputa Koridora 10, odnosno istočnog kraka prema Bugarskoj granici i južnog kraka prema Makedonskoj granici. U navedenom izveštajnom periodu realizacija na istočnom kraku bila je 90%, a na južnom 85%. Pored Koridora 10 veliki značaj za Republiku Srbiju je realizacija Koridora 11, odnosno magistralnog pravca E 763 od Beograda ka Crnogorskoj granici. Istaknuto je da je taj Koridor podeljen na nekoliko deonica gde se uporedo izvode radovi: prva deonica od Surčina do Obrenovca u dužini od 17,6 km i još dve deonice od Obrenovca do Ljiga i od Lajkovca do Ljiga, ukupne dužine od oko 50 km. Stepen realizacije na prvoj deonici je oko 30%, dok je na druge dve deonice, gde radove izvode kineski izvođači, stepen relazacije oko 77%. Naglašeno je da do kraja novembra ove dve deonice od Obrenovca do Uba i od Lajkovca do Ljiga treba da budu završene. Takođe, je istaknuto da preostale dve deonice na Koridoru su od Preljine do Požege i od Požege do Boljara, a u septembru prošle godine Ministarstvo je ugovorilo izgradnju deonice dužine od 30,9 km od Preljine do Požege gde će izvođači radova, takođe, biti kineski izvođači. Taj ugovor je potpisan u novembru u okviru Samita 1+16 u Budimpešti. Takođe, u navedenom periodu je završen jedan važan projekat koji povezuje Srbiju i Republiku Srpsku, odnosno Bosnu i Hercegovinu, a to je izgradnja mosta Ljubovija-Bratunac. Zatim, urađeni su bilateralni sporazumi o otvaranju graničnog prelaza na strani Bosne i Hercegovine, koji bi trebalo da se usvoje na Savetu ministara Bosne i Hercegovine, mi smo završili našu ugovornu obavezu na vreme. Kad je u pitanju železnica i železničkki infrastrukturni projekti Ministarstvo je, takođe, intenziviralo aktivnosti na realizaciji projekata iz oblasti ruskog kredita, konkretno projekat modernizacije pruge od Stare Pazove do Novog Sada dužine 40,3 km. Zatim, u septembru prošle godine započeta je realizacija najzahtevnijih projekata kao što je probijanje tunela kroz Frušku goru, dve tunelske cevi dužine od po 1,1 km, kao i izgradnja vijadukta dužine 3 km. Započeti su radovi na deonici brze pruge od Beograda do Budimpešte, takođe, i radovi na pruzi od Beograda do Stare Pazove. Što se tiče nastavka reformskih aktivnosti na ,,Železnicama Srbije“, krajem prošle godine usaglašen je program za smanjenje broja zaposlenih za 2700 ljudi u odnosu na period od 2015. godine. Ministarstvo je u tom periodu obezbedilo optimalan socijalni program tj. dobre uslove za odlazak iz preduzeća. Naglašeno je da će se do kraja jula 2018. godine uraditi smernice kako bi trebalo da se reformiše putni sektor u Republici Srbiji. Kada je transport u pitanju, došlo se do liberalizacije međunarodnog drumskog transporta tj. tranzita kroz Češku. Na kraju izlaganja, pomenuto je intenziviranje pregovora sa koncesionarima kada je u pitanju koncesija aerodroma ,,Nikola Tesla“ što je rezultiralo potpisivanjem ugovora o koncesiji 22. marta ove godine.

U nastavku izlaganja Jovanka Atanacković, pomoćnik ministra, je istakla da Ministarstvo obavlja jedan kompleksan posao, koji donosi rezutate i s tim u vezi naglasila dobru poziciju Republike Srbije među 190 zemalja rangiranih na Doing business listi koju vodi Svetska Banka. Naglašeno je, takođe, da je Ministarstvo angažovano u polju osetljivih i i ranjivih grupa kao što je položaj Roma i Romkinja u Srbiji, s toga i rodnoj ravnopravnosti.

Zatim, je Darinka Đuran, pomoćnik ministra, ukazala na rastući trend izdatih elektronskih građevinskih dozvola, kao i da je tokom 2017. godine izdat veliki broj građevinskih dozvola u delu infrastrukturnih projekata. Što se tiče ozakonjenja po prvi put je Ministarstvo uspelo da popiše nelegalne objekte, a u drugoj fazi građevinski inspektori su doneli 150 000 rešenja o ozakonjenju. Istaknuto je i da se radi na izmenama i dopunama Zakona o planiranju i izgradnji, a radiće se i na unapređenju softvera. Obezbeđena je i dodatna podrška za elektronsko izdavanje građevinskih dozvola, koji je u završnoj fazi, uskoro će postojati data centar kako bi celokupna tehnička dokumentacija bila skladištena i obezbeđena. U prethodnom periodu zaključkom Vlade Ministarstvo je radilo na unapređivanju rada Inženjerske komore. Najavljena je primena Zakona o katastru na kojem će Ministarstvo intenzivno raditi. Na kraju izlaganja, pomenuto je da će se više raditi na ozakonjenju, uticaće se na gradove i opštine da budu efikasnije kako bi potrebe građana bile zadovoljene.

Nakon toga Đorđe Milić, pomoćnik ministra, je naglasio da Ministarstvo intenzivno radi na ustrojavanju e-prostora koji bi trebalo da objedini sve imaoce javnih ovlašćenja u postupku pripreme planskih dokumenata, što će biti predstavljeno u narednom izveštaju. Što se tiče izrade planske dokumentacije, to su planska dokumenta za sve infrastrukturne sisteme, odnosno projekte koje je državni sekretar Miodrag Poledica pomenuo u prethodnom izlaganju.

Narodni poslanici su se zahvalili predstavnicima Ministarstva na izlaganjima i istakli da Odbor i u narednom periodu očekuje dobre rezultate rada Ministarstva, kao i nastavak napredovanja Republike Srbije na Doing business listi i dobar doprinos rastu BDP-a pre svega u građevinskom sektoru.

U diskusiji su učestvovali: dr Vladimir Orlić i Katarina Rakić.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period jul - septembar 2017. godine i odlučio, većinom glasova (9 za, jedan nije glasao), da ga prihvati.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period oktobar - decembar 2017. godine i odlučio većinom glasova (9 za, jedan nije glasao), da ga prihvati.

Predsednik Odbora, Katarina Rakić, je naglasila da od Ministarstva očekuje Informaciju o radu za prvi kvartal 2018. godine i da bi ta informacija mogla da bude razmotrena na jednoj od sledećih sednica Odbora, koja bi se održala van sedišta.

Treća tačka dnevnog reda - **Razmatranje Izveštaja o ostvarivanju Prostornog plana Republike Srbije od 2010. do 2020. godine, u 2016. godini**

Na početku izlaganja Đorđe Milić, pomoćnik ministra, je podsetio Odbor na prošlogodišnju prezentaciju u vezi sa navedenim izveštajem i istakao da je Prostorni plan Republike Srbije usvojen 2010. godine, a u skladu sa članom 5. stav 1. Zakona o prostornom planu Republike Srbije od 2010. do 2020. godine ustanovljeno je godišnje izveštavanje Narodne skupštine. Istaknuto je da je Vlada Republike Srbije na 46. sednici ove godine zaključkom usvojila ovaj Izveštaj, tako da postoji pet izveštaja i to iz 2011, 2012, 2013, 2014. i 2016. godine. Navedeni izveštaj se bavi složenim načinom praćenja indikatora. Ministarstvo prati 106 indikatora po 5 ciljeva prostornog razvoja utvrđenih u Prostornom planu Republike Srbije, koji su ustrojeni u skladu sa indikatorima evropske prakse planiranja Evropske mreže opservatorija prostornog razvoja. Sve u cilju da bi se utvrdila situacija što se tiče teritorijalne kohezije i kako bi na taj način Srbija imala jedan uređeni sistem kako upravljanja, tako i uređenu teritoriju. Podaci se agregiraju na nivou nomenklature statističkih teritorijalnih jedinica, na nivou okruga ili upravnih oblasti. Istaknuto je da je Ministartsvo ove godine napravilo kvantitativnu i kvalitativnu analizu pokazatelja kroz 5 ciljeva, a to su: 1. uravnoteženiji regionalni razvoj i unapređena socijalna kohezija, 2. regionalna konkurentnost i pristupačnost, 3. održivo korišćenje prirodnih resursa i zaštićena i unapređena životna sredina, 4. zaštićeno i održivo korišćenje prirodnog i kulturnog nasleđa i predela i 5. prostorno-funkcionalna integrisanost u okruženju. Takođe, ovi pokazatelji su prikupljeni kao zvanični podaci iz različitih organa i posebnih organizacija, javnih preduzeća, javnih agencija i drugih ustanova i drugih institucija koje imaju određena javna ovlašćenja. Što se tiče započetih projekata za period 2016-2020. godine u vezi sa prirodom, ekološkim razvojem i zaštitom Ministarstvo radi na 45 projekata. U fazi realizacije je 40 projekata, odnosno 10,2%, oko 2, 1% projekata je u stagnaciji, a nerealizovanih je 0,5%. Predstavnik Ministartva je naglasio da Izveštaj iz 2016. godine pokazuje pozitivan trend u odnosu na ranije izveštaje: 79,1% realizacije projekata infrastrukture, a 60,6% projekata koji su u toku realizacije. Na kraju izlaganja, predstavnik Ministartva je pomenuo 5 upravnih okruga u kojima se beleže negativni trendovi a to su: zaječarski, podunavski, pčinjski, srednjebanatski i toplički okrug. U nekom narednom Prostornom planu za period od 2020-2030 ili 2035. godine Ministarstvo će moći da sagleda uzroke za slabiju realizaciju prema indikatorima u pet pomenutih okruga ,dok je u drugim delovima Srbije stepen realizacije u okviru proseka.

 Odbor za prostorno planiranje, saobraćaj, infrastrukturu i telekomunikacije je, na osnovu čl. 57. i 228. Poslovnika Narodne skupštine (,,Službeni glasnik RS“, broj 20/12 - Prečišćen tekst), a u vezi sa članom 5. stav 1. Zakona o prostornom planu Republike Srbije od 2010. do 2020. godine (,,Službeni glasnik RS“, broj 88/10), na sednici održanoj 21. maja 2018. godine razmotrio i prihvatio, većinom glasova (10 za, jedan nije glasao), Izveštaj o ostvarivanju Prostornog plana Republike Srbije od 2010. do 2020. godine, u 2016. godini, koji je podnela Vlada.

Četvrta tačka dnevnog reda- **Razmatranje predstavki na predlog Radne grupe Odbora**

Povodom ove tačke dnevnog reda predsednik Odbora je dala reč izvestiocu Radne grupe Odbora Ivani Stojiljković.

Narodni poslanik Ivana Stojiljković je obavestila Odbor da je Radna grupa na sastanku održanom 21. maja 2018. godine razmotrila osam pristiglih podnesaka i odlučila sledeće o daljem postupanju:

- Povodom dopune predstavke Dobrosava Stamenkovića,au vezi sa primedbom podnosioca na odgovor opštine Merošina, predlog Odbora je da se podnosiocu uputi obaveštenje da će Odbor svaki sledeći dopis, a u vezi sa istom ili sličnom temom razmatrati informativno. Odbor je u više navrata razmatrao podnete dopise podnosioca i u skladu sa zakonom i ovlašćenjima preduzeo sve potrebne radnje;

- U vezi molbe Milete Krstića, a u vezi izgradnje puta, predlog je da se dopisi upute opštini Ub i podnosiocu;

- Povodom predstavke Skupštine stanara zgrade Jurija Gagarina br. 205, a u vezi sa imovinsko pravnim odnosima, predlog je da se dopisi upute opštini Novi Beograd, JKP ,,Gradsko stambeno“ i podnosiocu;

- Povodom predstavke Marije Stamenković, a u vezi sa pešačkim prelazom, predlog je da se dopisi upute Ministarstvu građevinarstva, saobraćaja i infrastrukture i podnosiocu;

- U vezi sa zahtevom Udruženja korisnika stanova u privatnom vlasništvu, a u vezi rešavanja stambenog pitanja, predlog Odbora je da se dopisi upute Ministarstvu građevinarstva, saobraćaja i infrastrukture i podnosiocu;

- Povodom predstavke Stojice Gligorijević, u vezi žalbe na JKP ,,Beogradski vodovod i kanalizacija“, predlog je da se dopisi upute JKP ,,Beogradski vodovod i kanalizacija“ i podnosiocu;

- Povodom predstavke Katarine Stefanović, a u vezi sa gradskim prevozom, predlog je da se dopisi upute Sekreterijatu za saobraćaj Grada Beograda i podnosiocu;

- Predstavka Radeta Radića, a u vezi rada Službe katastra nepokretnosi Savki venac i Republičkog geodetskog zavoda, predlog Odbora je da se dopisi upute Republičkom geodetskom zavodu i podnosiocu.

U diskusiji koja je usledila, narodni poslanik Ognjen Pantović je predložio da se dopis u vezi sa predstavkom Katarine Stefanović, a u vezi gradskog prevoza uputi i Sekretarijatu za javni prevoz grada Beograda, u cilju boljeg rešavanja problema podnosioca.

Odbor je, jednoglasno (11 glasova za), odlučio da prihvati predloge Radne grupe za postupanje povodom svakog podneska, kao i predlog narodni poslanik Ognjena Pantovića.

\*

\* \*

Na sednici Odbora vođen je tonski zapis.

 Sednica je zaključena u 15.55 časova.

SEKRETAR ODBORA PREDSEDNIK ODBORA

 Biljana Ilić Katarina Rakić